b"\n_START_ARTICLE_\nJoan Calder\xc3\xb3\n_START_SECTION_\nBiografia\n_START_PARAGRAPH_\nJoan Calder\xc3\xb3 era fill d'una fam\xc3\xadlia benestant que ostentava, des de 1675, el t\xc3\xadtol de ciutadans honrats de Barcelona. Aquests eren amos tres masos, un mol\xc3\xad fariner i una extensi\xc3\xb3 superior a les 344 vessanes de terra. El 1728 havia aconseguit un benefici de 2.940 lliures que va permutar tot seguit amb la sagristia curada de Riudellots, de tal manera que es feia responsable de la vida religiosa de tota la comunitat local._NEWLINE_El 1776, en redactar el testament, va disposar que el seu cos fos enterrat en la sepultura que ell mateix havia fet construir el 1731, a l'interior de l'esgl\xc3\xa9sia, amb l'escut familiar dels Calder\xc3\xb3._NEWLINE_La consueta que va redactar Joan Calder\xc3\xb3, el 1763, permet aproximar-nos a la seva personalitat i als pensaments del seu redactor. Es tractava, en primer lloc d'un clergue amb un considerable nivell d'instrucci\xc3\xb3, perqu\xc3\xa8 no es va limitar a una consueta de circumst\xc3\xa0ncies amb l'objectiu de con\xc3\xa8ixer els costums de la parr\xc3\xb2quia i evitar possibles conflictes, ni tampoc es va acontentar a enregistrar, de manera sum\xc3\xa0ria, freda i burocratizada les pr\xc3\xa0ctiques rituals i lit\xc3\xbargigues de Riudellots._NEWLINE_Al contrari, Joan Calder\xc3\xb3 amplia les informacions pr\xc3\xb2pies de la consueta amb not\xc3\xadcies de valor hist\xc3\xb2ric local, com la not\xc3\xadcia del trasllat de la vila el 1430. Tamb\xc3\xa9, d\xc3\xb3na compte de canvis i discontinu\xc3\xaftats en els costums locals o de resist\xc3\xa8ncies populars a deixar de celebrar determinades pr\xc3\xa0ctiques prohibides per l'episcopat, com ara la romeria de Sant Roc de Vilablareix, prohibida el 1717 i feta d'amagatotis fins al 1740. Tamb\xc3\xa9, com si fos un dietari o llibre de mem\xc3\xb2ries, relata les inundacions de l'octubre de 1763 i una aguda crisi aliment\xc3\xa0ria experimentada en el Principat l'any 1764."